DEĊIŻJONI TAL-KUMMISSJONI
tat-30 ta’ April 2008
li teżenta s-servizzi tal-posta express u tal-courier fl-Italja mill-applikazzjoni tad-Direttiva 2004/17/KE tal-Parlament Ewropew u tal-Kunsill li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi ta’ l-ilma, l-enerġija, t-trasport u postali
(notifikata taħt id-dokument numru C(2008) 1642)
(It-test bit-Taljan biss huwa awtentiku)
(Test b’relevanza għaż-ŻEE)
(2008/383/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2004/17/KE tal-Parlament Ewropew u tal-Kunsill tal-31 ta’ Marzu 2004 li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi ta’ l-ilma, l-enerġija, t-trasport u postali (1), u b’mod partikolari l-Artikolu 30(4) u (6) tagħha,
Wara li kkunsidrat it-talba sottomessa mill-Italja permezz tal-posta elettronika fis-17 ta’ Jannar 2008,
Wara li kkonsultat lill-Kumitat Konsultattiv għall-Kuntratti Pubbliċi,
Billi:
I. IL-FATTI
(1)
Fis-17 ta’ Jannar 2008, l-Italja bagħtet lill-Kummissjoni bil-posta elettronika talba skond l-Artikolu 30(4) tad-Direttiva 2004/17/KE. Il-Kummissjoni, permezz tal-posta elettronika fis-6 ta’ Frar 2008, talbet għal informazzjoni addizzjonali, li l-Gvern Taljan ipprovdiha permezz tal-posta elettronika fl-20 ta’ Frar 2008.
(2)
Din it-talba sottomessa mill-Italja f’isem il-Gruppo Poste Italiane S. p. A (minn hawn ‘il quddiem “Poste Italiane”) tirrigwarda s-servizzi postali express u tal-courier, interni u internazzjonali, fl-Italja.
(3)
It-talba hija akkumpanjata mill-konklużjonijiet ta’ l-awtorità nazzjonali indipendenti, Autorità Garante della Concorrenza e del Mercato (l-Awtorità Taljana għall-Kompetizzjoni), li jintlaħqu l-kundizzjonijiet għall-applikabbiltà ta’ l-Artikolu 30(1) tad-Direttiva 2004/17/KE.
II. IL-QAFAS ĠURIDIKU
(4)
L-Artikolu 30 tad-Direttiva 2004/17/KE jistipula li l-kuntratti maħsuba biex jgħinu biex attività li għaliha tapplika d-Direttiva 2004/17/KE ma għandhomx ikunu suġġetti għal dik id-Direttiva jekk, fl-Istat Membru li fih titwettaq, l-attività hija esposta direttament għal kompetizzjoni fi swieq li għalihom l-aċċess mhuwiex ristrett. L-esponiment dirett għall-kompetizzjoni għandu jiġi vvalutat fuq il-bażi ta’ kriterji oġġettivi, waqt li jitqiesu l-karatterisitiċi speċifiċi tas-settur konċernat. L-aċċess jitqies li jkun mhux ristrett jekk l-Istat Membru jkun implimenta u applika l-leġiżlazzjoni Komunitarja rilevanti li tiftaħ settur partikolari jew parti minnu.
(5)
Ġaladarba l-Italja implimentat u applikat id-Direttiva 97/67/KE tal-Parlament Ewropew u tal-Kunsill tal-15 ta’ Diċembru 1997 dwar regoli komuni għall-iżvilupp tas-suq intern ta’ servizzi postali Komunitarji u t-titjib ta’ kwalità ta’ servizz (2), l-aċċess għas-suq għandu jitqies li mhuwiex ristrett skond l-ewwel subparagrafu ta’ l-Artikolu 30(3) tad-Direttiva 2004/17/KE.
(6)
L-esponiment dirett għall-kompetizzjoni f’suq partikolari għandu jiġi evalwat fuq il-bażi ta’ diversi kriterji, li l-ebda wieħed minnhom ma hu deċiżiv fih innifsu. Fir-rigward tas-swieq ikkonċernati minn din id-deċiżjoni, is-sehem tas-suq tal-parteċipanti ewlenin jikkostitwixxi wieħed mill-kriterji li għandhom jitqiesu. Kriterju ieħor huwa l-livell tal-konċentrazzjoni.
(7)
Din id-Deċiżjoni hija bla ħsara għall-applikazzjoni tar-regoli dwar il-kompetizzjoni.
III. VALUTAZZJONI
(8)
Bħala intrapriża pubblika fit-tifsira ta’ l-Artikolu 2(1)(b) tad-Direttiva 2004/17/KE li tagħmel ħafna mill-attivitajiet imsemmija fl-Artikolu 6 ta’ dik id-Direttiva, Poste Italiane, li f’isimha saret din it-talba, hija entità kontraenti għall-finijiet tad-Direttiva 2004/17/KE. Skond it-tagħrif disponibbli, jidher li hija l-entità kontraenti waħdanija li topera fis-swieq ikkonċernati minn din id-deċiżjoni.
(9)
Għadd ta’ kumpaniji huma attivi fil-forniment ta’ servizzi postali bil-courier u express fl-Italja, sew għas-servizzi interni kif ukoll għal dawk internazzjonali. Sew jekk titqies weħidha kif ukoll flimkien mas-sussidjarja ta’ sjieda esklussiva tagħha SDA Express Courier (minn hawn ‘il quddiem SDA), Poste Italiane ma għandhiex l-akbar sehem tas-suq, la f’dak li jirrigwarda s-servizzi express u tal-courier interni u lanqas f’dawk internazzjonali. Fil-fatt, għas-servizzi postali express u tal-courier interni, is-sehem tagħha tas-suq fl-2006 kien 5,2 % (15,4 % inkluż is-sehem ta’ SDA ta’ 10,2 %) u l-ishma miġmugħa tas-suq taż-żewġ l-akbar kompetituri tagħha f’dan is-suq laħqu 43,5 % fl-2006. F’dak li jirrigwarda s-servizzi postali express u tal-courier internazzjonali, fl-2006 Poste Italiane kellha sehem tas-suq ta’ 2,7 % (3,4 % inkluż is-sehem ta’ SDA ta’ 0,7 %), filwaqt li fl-2006 l-ishma miġmugħa tas-suq taż-żewġ l-akbar kompetituri tagħha f’dan is-suq laħqu 61,7 %. Dawn il-fatturi għandhom għalhekk jitqiesu bħala indikazzjoni ta’ esponiment dirett għall-kompetizzjoni tas-servizzi postali express u tal-courier, interni u internazzjonali.
IV. Konklużjonijiet
(10)
Fid-dawl tal-fatturi eżaminati fil-premessi (8) sa (9), il-kundizzjoni ta’ esponiment dirett għall-kompetizzjoni stabbilita fl-Artikolu 30(1) tad-Direttiva 2004/17/KE għandha titqies li ntlaħqet fl-Italja fir-rigward tas-servizzi postali express u tal-courier, interni u internazzjonali.
(11)
Ġaladarba l-kundizzjoni ta’ aċċess għas-suq mingħajr restrizzjonijiet titqies li ntlaħqet, id-Direttiva 2004/17/KE ma għandhiex tapplika meta entitajiet kontraenti jagħtu kuntratti maħsuba li jippermettu li jitwettqu fl-Italja servizzi postali express u tal-courier, interni u internazzjonali, u lanqas meta jorganizzaw konkorsi ta’ disinn għall-eżerċizzju ta’ tali attività fl-Italja.
(12)
Din id-Deċiżjoni hija bbażata fuq is-sitwazzjoni ġuridika u fattwali kif kienet f’Jannar sa Frar 2008, kif toħroġ mill-informazzjoni mressqa mir-Repubblika Taljana. Din tista’ tiġi riveduta jekk iseħħu tibdiliet sinifikanti fil-qagħda ġuridika jew fattwali, b’tali mod li ma jibqgħux jintlaħqu l-kundizzjonijiet għall-applikabbiltà ta’ l-Artikolu 30(1) tad-Direttiva 2004/17/KE.
ADDOTTAT DIN ID-DEĊIŻJONI:
Artikolu 1
Id-Direttiva 2004/17/KE ma għandhiex tapplika għall-kuntratti mogħtija mill-entitajiet kontraenti maħsuba li jippermettu t-twettiq ta’ servizzi postali express u tal-courier, interni u internazzjonali, fl-Italja.
Artikolu 2
Din id-Deċiżjoni hija indirizzata lir-Repubblika Taljana.
Magħmula fi Brussell, 30 ta’ April 2008.